Det blev ikke til mere end cirka et døgn i stillingen som assistenttræner, før Simon Olsen sagde op. Torsdag degraderede EH Aalborg Simon Olsen fra cheftræner til næstkommanderende efter 12 nederlag i træk. Klubben meldte ud, at Morten Holmen ville overtage tjansen som cheftræner, fordi de ønskede at skubbe et erfarent led ind over Simon Olsen. Derfor var planen, at Simon Olsen skulle fortsætte i klubben som assistent. En plan, der nu er død, efter Simon Olsen har været i tænkeboks. - Efter modne overvejelser meddelte jeg klubben i fredags, at jeg stopper, siger Simon Olsen til TV 2 SPORT. - Det har ikke været en nem beslutning, men jeg må erkende, at det på alle måder har været en turbulent tid i EH Aalborg uden for banen. Den turbulente tid fik altså den unge ligatræner til at sige nej til at fortsætte i en lavere stilling. Hele processen gør nemlig, at Simon Olsen ikke længere kan se sig selv i det. - Og med måden som tingene er grebet an på, kan jeg ikke se mig selv som værende en del af det mere. - Jeg brugte et par dage på at se, om det var noget, jeg kunne se mig selv i. Og jeg kom så frem til den her beslutning, siger Simon Olsen. Det faktum, at der skulle ske ændringer i trænerstaben, er Simon Olsen nødvendigvis ikke uenig i. Det var trods alt blot blevet til en enkelt sejr i de seneste 17 forsøg. Utilfredsheden bunder altså i noget helt andet. - Jeg kan godt forstå, at man griber ind over for 12 nederlag i træk. Det er mere måden, som tingene er blevet grebet an på, der gør, at jeg ikke kan være en del af det mere. Som det fremgår af EH Aalborgs hjemmeside, vil holdet fremover blive styret af cheftræner Morten Holmen, mens Kenneth Hedegaard nu bliver assistent.

Opsummering:
Simon Olsen kunne ikke længere se sig selv i ligaklubben EH Aalborg, efter han blev degraderet fra posten som cheftræner.